Source: https://www.financnasprava.sk/_img/pfsedit/Dokumenty_PFS/Financna_sprava/Casopisy/nl/2019/ext_nl_2019_21.htm
Timestamp: 2020-01-28 15:16:04+00:00

Document:
Externý newsletter finančnej správy 21/2019
Už takmer 135 mil. pokladničných dokladov zaevidovala finančná správa v systéme eKasa. Denne pribudnú do systému približne 3 mil. pokladničných dokladov. Zo dňa na deň sa neustále zvyšuje aj počet pripojených pokladníc, ktoré v systéme eKasa evidujú tržbu. Finančná správa odporúča podnikateľom, ktorí ešte eKasu nemajú a majú povinnosť evidovať tržby v pokladnici, aby na systém prešli čo najskôr.
Prvé prihlásenie do VRP
Informácia je určená pre nových používateľov virtuálnej registračnej pokladnice (ďalej „VRP“), ktorým bola doručená obálka s prihlasovacími údajmi a idú sa prvýkrát prihlásiť do VRP.
Oprava nesprávne zaevidovaného pokladničného dokladu vo VRP
Informácia je určená pre používateľov virtuálnej registračnej pokladnice (ďalej „VRP“) v prípade nesprávne zaevidovanej položky na pokladničnom doklade, resp. pri nesprávne zaevidovanej celkovej sume pri úhrade faktúry.
Ako pracovať s reportami z eKasy?
Informácia je určená pre podnikateľov, ktorí používajú pokladnicu e-kasa klient (ORP/VRP) a chcú pracovať s dostupnými reportami v e-kasa zóne.
Občania či podnikatelia sa môžu dostať do situácie, v ktorej nemôžu zaplatiť daň v lehote splatnosti a vznikne im daňový nedoplatok. V takom prípade je dôležité komunikovať s daňovým úradom, pričom daňový subjekt môže písomne požiadať o odklad platenia dane alebo zaplatenie dane, resp. daňového nedoplatku v splátkach aj pred splatnosťou nedoplatku.
Neziskovým organizáciám, občianskym združeniam a nadáciám darovali podiel zo svojich zaplatených daní aj tento rok státisíce fyzických a právnických osôb. Vďaka elektronizácii procesov mohla finančná správa zaslať na ich účty už takmer 53 mil. eur.
Colný úrad Michalovce bezodplatne ponúka 756 kusov plochých drevených paliet na humanitárne účely t.j. na činnosti uskutočňované s cieľom zaistiť základné potreby obyvateľstva, ktoré sa ocitlo v ťažkej životnej situácii, hmotnej núdzi alebo bolo postihnuté mimoriadnou situáciou.
Prerušenie premávky na hranici
Podávame daňové priznanie k dani z príjmov za daňovníka, ktorý vstúpil do likvidácie 1.10.2018 a likvidáciu ukončil k 31.5.2019. Daňové priznanie máme povinnosť podať v lehote do 31.8.2019. V roku 2015 dosiahol tento daňovník stratu. V roku 2016 a 2017 si umoril túto stratu vo výške ¼ každý rok. Pri vstupe do likvidácie bolo podané daňové priznanie za obdobie od 1.1. 2018 do 30.9.2018, kde si daňovník umoril ďalšiu tretiu štvrtinu daňovej straty. Môže si daňovník, ktorý podáva DP za obdobie likvidácie umoriť aj poslednú štvrtú štvrtinu daňovej straty?
Za zdaňovacie obdobie pred vstupom do likvidácie je možné odpočítať od základu dane pomernú časť daňovej straty. Ku dňu vstupu daňovníka do likvidácie alebo vyhlásenia konkurzu však nárok na odpočet daňovej straty odo dňa vstupu do likvidácie alebo vyhlásenia konkurzu zaniká. Z uvedeného vyplýva, že vo vami uvedenom prípade nárok na odpočet zostávajúcej poslednej štvrtiny daňovej straty daňovníkovi zaniká.
Zamestnanec zaplatil rekreáciu cez zľavomat. Pri predložení žiadosti o príspevok na rekreáciu predložil výpis účtu a potvrdenie o úhrade z ubytovacieho zariadenia, ktoré nie je daňovým dokladom. Môže zamestnávateľ uznať za daňový výdavok 55 % nákladov na rekreáciu na základe takéhoto dokladu predloženého zamestnancom?
Zamestnanec môže dokladovať účasť na rekreácii aj iným spôsobom, napríklad potvrdením ubytovacieho zariadenia o účasti s uvedením všetkých náležitostí - termín, meno zamestnanca a zúčastnených osôb, cena za pobyt a spôsob úhrady (bezhotovostne). Zamestnávateľ v internom predpise stanovuje, aký doklad bude vyžadovať na zdokladovanie účasti na rekreácii.
Zamestnanec požiadal o príspevok na rekreáciu. Predložil daňový doklad, ktorým je doplatok skupiny B za liečebný pobyt v kúpeľoch. Zamestnanec platil ubytovanie, daň z ubytovania, ale za čas absolvovania kúpeľov predložil zamestnávateľovi žiadosť o nemocenské. Má nárok na príspevok na rekreáciu?
Zamestnanec nemá nárok na príspevok na rekreáciu za obdobie počas trvania dočasnej pracovnej neschopnosti. Príspevok na rekreáciu zamestnávateľ poskytuje zamestnancovi počas dovolenky, ktorá súvisí s oddychom zamestnanca, ktorý síce aj počas dovolenky môže absolvovať kúpeľný pobyt, ale nie v súvislosti s nariadením liečenia počas práceneschopnosti.
Daňovník fyzická osoba podnikateľ v roku 2019 prijal dotáciu na zriadenie chránenej dielne vo výške 5 300 eur na prevádzkové účely (prenájom priestorov, zariadenie dielne základným vybavením ako nábytok a iné prevádzkové výdavky). Daňovník sa rozhodol, že za rok 2019 bude pri vykazovaní základu dane uplatňovať preukázateľne vynaložené daňové výdavky na základe daňovej evidencie vedenej podľa § 6 ods. 11 zákona o dani z príjmov. V roku 2019 daňovník použil dotáciu vo výške
1 350 eur na vymedzený účel. V akej výške zahrnie prijatú dotáciu v roku 2019 do základu dane (do zdaniteľných príjmov)?
Daňovník, ktorý prijal v roku 2019 dotáciu v súvislosti s podnikateľskou činnosťou, a ktorý v roku prijatia dotácie uplatňuje preukázateľne vynaložené daňové výdavky na základe vedenej evidencie podľa § 6 ods. 11 zákona o dani z príjmov, zahrnie dotáciu do základu dane za rok 2019 vo výške 1 350 eur, t. j. vo výške jej čerpania v tomto roku. Do daňových výdavkov za zdaňovacie obdobie roku 2019 zahrnie aj výdavky hradené z poskytnutej dotácie vo výške 1 350 eur. Z uvedeného vyplýva, že dopad na daň v roku 2019 je neutrálny. V nasledujúcich zdaňovacích obdobiach postupuje pri zahrňovaní dotácie rovnakým spôsobom.
Daňovník fyzická osoba podnikateľ v marci 2019 dostal od Úradu práce dotáciu na začatie podnikania vo výške 2 500 eur. Na základe schválenej kalkulácie nákladov je dotácia účelovo viazaná na kúpu počítača v sume 500 eur, na kúpu registračnej pokladne vo výške 600 eur, na kúpu ostatného zariadenia do prevádzky vo výške 500 eur a na ostatné prevádzkové náklady vo výške 900 eur. Daňovník v roku 2019 z poskytnutej dotácie obstaral len počítač (500 eur) a registračnú pokladnicu (600 eur) a použil časť dotácie na prevádzkové náklady vo výške 250 eur. Zvyšnú časť poskytnutej dotácie v roku 2019 nevyčerpal. V roku 2019 dosiahol príjmy zo živnosti vo výške 4 500 eur a rozhodol sa uplatniť výdavky percentom z príjmov. V akej výške zahrnie dotáciu do základu dane za rok 2019?
Ak daňovník za zdaňovacie obdobie roku 2019, v ktorom prijal dotáciu, uplatní výdavky percentom z príjmov, celú dotáciu vo výške 2 500 eur zahrnie do základu dane za rok 2019, bez ohľadu na skutočnosť, že celú dotáciu v roku 2019 nevyčerpal. Prijatú dotáciu pripočíta k príjmom z podnikania a z úhrnu takto vypočítaných príjmov vypočíta výdavky percentom z príjmov.
V ekasa zóne v reportoch evidované doklady a aj v sumárnom reporte chýba informácia o tom za ktorý subjekt je vygenerovaný report (DIČ subjektu). Ako sa dostanem k informácii DIČ subjektu?
Informácia o subjekte nechýba, je potrebné si kliknúť na druhý hárok v zošite nazvanom „Filtrovacie kritéria“.
Stalo sa, že mi nesedia sumy v sumárnom reporte z e-kasa zóny s uzávierkou z pokladnice. Ako je to možné?
V reportoch cez evidované doklady si podnikateľ vie odkontrolovať vystavené doklady. Môže sa stať že niektoré doklady, najmä OFF-LINE doklady, budú zaevidované do systému e-kasa v inom (nasledujúcom) mesiaci ako boli vytvorené, resp. vystavené. Ako pomôcka pre kontrolu dokladov môže slúžiť poradové číslo dokladu v reporte „Evidované doklady“ - ak by v sekvencii chýbalo číslo, znamená to, že doklad ešte nebol zaevidovaný (odoslaný do systému e-kasa).
Zahraničná osoba z Českej republiky registrovaná v tuzemsku podľa § 5 zákona o DPH predala tovar zo svojho skladu na Slovensku slovenskému podnikateľovi, ktorý nie je platiteľom DPH. Má zahraničná osoba z predaja tovaru platiť DPH, alebo má uplatniť prenos daňovej povinnosti na príjemcu tovaru?
V tomto prípade daň platí slovenský podnikateľ (§ 69 ods. 2 zákona o DPH). Ak zahraničná osoba dodáva tovar s miestom dodania v tuzemsku zdaniteľnej osobe usadenej v tuzemsku (slovenskému podnikateľovi), potom neuplatňuje k cene predaného tovaru DPH.
Slovenský živnostník – neplatiteľ DPH plánuje prijať službu (napr. poskytnutie webovej stránky) od firmy z Ukrajiny. Aké povinnosti mu podľa zákona o DPH z toho vyplývajú?
Dňom prijatia tejto služby, pri ktorej sa určí miesto dodania podľa § 15 ods. 1 zákona o DPH, vzniká slovenskému živnostníkovi povinnosť platiť daň podľa § 69 ods. 3 zákona o DPH. Ak zaplatí za túto službu pred jej dodaním, vzniká mu daňová povinnosť dňom prijatia platby dodávateľom služby. Slovenský živnostník je povinný podať daňové priznanie k DPH do 25 dní po skončení kalendárneho mesiaca, v ktorom vznikla daňová povinnosť, a v tej istej lehote zaplatiť daň (§ 78 ods.3 zákona o DPH). Vzhľadom k tomu, že dodávateľom služby je zahraničná osoba z tretieho štátu, slovenský živnostník nie je povinný sa registrovať podľa § 7a zákona o DPH.
Slovenský platiteľ DPH obdržal od iného slovenského platiteľa DPH faktúru s textom „prenesenie daňovej povinnosti“ za stavebné práce, ktoré boli realizované na nehnuteľnosti nachádzajúcej sa v Nemecku. Je platiteľ DPH – odberateľ povinný samozdaniť tieto stavebné práce a uviesť túto faktúru do časti B.1. kontrolného výkazu?
Platiteľ DPH - odberateľ prijaté stavebné práce nemá dôvod samozdaniť, pretože miesto dodania týchto stavebných prác nie je podľa § 16 ods. 1 zákona o DPH na Slovensku, ale v Nemecku a teda nie sú predmetom slovenskej DPH. Z tohto dôvodu ani danú faktúru neuvádza do časti B.1. kontrolného výkazu.
Vyobrazenie vzoru pokladničného dokladu pri používaní pokladnice eKasa klient.

References: § 6
 § 6
 § 5
 § 15
 § 69
 § 7
 § 16